  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 5-тӥ коньывуонэ Пичи Пургын депутатъёслэн ёрос кенешсылэн азьвыл чакламтэ сессиез ортчиз. Одӥгез ужпум ёрослы тӧроез быръёнэн герӟаськемын вал, ивортӥз Удмуртиысь тӧролэн но кивалтэтлэн пресс-службазы. Депутатъёс азьвын вожвылъяськон пыр потэм кык кандидатъёс вераськизы: «Ува-молоко» огазеяськонысь ужбергатонэз утёнъя кивалтӥсь Александр Деев но Пичи Пурга ёросысь муниципал ужъюртъёсты эскерон-чакланъя центрлэн но огъя дежурной диспетчер службалэн кивалтӥсез Вадим Шундаев. Соос ёросэз азинтон программаосыны тодматӥзы. Лушкем куара сётонын ваньмыз дептуатъёс Александр Деевлы дурбасьтӥзы. Со ёрос тӧролэн ужоскетаз 6-тӥ коньывуонэ пыроз. ВАТСАН Деев Александр Алексеевич вордскиз 1972-тӥ арын. Россиысь кунпуш ужъёсъя министерстволэсь Омскысь милицилэсь вылӥ школазэ «Правоведение» ӧнеръя но Удмурт кун университетэз «Финансы и кредит» ӧнеръя йылпумъяз. 1994-2013 аръёсы – кунпуж ужъёсъя ёзэсъёсын служба нуиз; 2013-2014 арёсы – «Ярушки» огазеяськонлэн кивалтӥсезлэн воштӥсез; 2014-2017 аръёсы – «Ува-молоко» огазеяськонын инженерно-технической службалэн экономика кышкыттэмлыкъя службалэн кивалтӥсез; 2017-тӥ арын – чеберлыко гимнастикая «Феникс» спорт клублэн кивалтӥсез; 2017-2022 аръёсы – «Молсбыт» огазеяськонлэн кивалтӥсезлэн клиентъёсын ужанъя воштӥсез; 2022-тӥ аырын толсурысен та дырозь – «Ува-молоко» огазеяськонлэн ужбергатонэз утёнъя кивалтӥсез. Тодэ вайытом, Пичи Пурга ёрослэсь азьвыл тӧрозэ Сергей Юринэз Удмуртиысь экономикая минстрлэсь ужзэ быдэсъясе выжтӥзы, собере министре юнматӥзы.  Тегъёс: Удмуртия ПичиПурга быръёнъёс кивалтӥсьёс  